Úrad pre verejné obstarávanie

Úrad pre verejné obstarávanie (zaužívaná skratka ÚVO) je ústredný orgán štátnej správy a rozpočtová organizácia napojená na štátny rozpočet Slovenskej republiky, ktorý vykonáva štátnu správu v oblasti verejného obstarávania (VO). V zmysle ustanovení § 147 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov ÚVO vypracúva koncepcie VO, vykonáva dohľad nad VO, vedie zoznam hospodárskych subjektov a register hospodárskych subjektov so zákazom účasti vo VO, metodicky usmerňuje účastníkov procesu VO atď.

Poslaním úradu je „odborným garantom v oblasti verejného obstarávania, pričom dohliada na splnenie princípov transparentnosti, rovnakého zaobchádzania a nediskriminácie uchádzačov a záujemcov, ako i princípov hospodárnosti a efektívnosti pri vynakladaní finančných prostriedkov“, jeho úlohou je „zabezpečiť podmienky na správnu implementáciu zákona č. 25/2006 Z. z. o verejnom obstarávaní“.

Úrad bol zriadený 1. januára 2000 na základe zákona č. 263/1999 Z. z. o verejnom obstarávaní. Predsedníčku úradu Ing. Zitu Táborskú zvolili poslanci NR SR 28. júna 2012.

Úrad je správcom systému elektronického verejného obstarávania (EVO). Počas roku 2013 v ňom bolo vykonaných 777 zákaziek a 1280 elektronických aukcií. Ďalej UVO poskytol 651 písomných metodických usmernení a 12 000 telefonických. Úrad tiež pokračoval svoje úlohy v operačnom programe Informatizácie spoločnosti. Počas roka 2013 úrad prijal 535 podnetov na výkon kontroly a vybral viac než 154 tisíc € na pokutách a penále. Vo Vestníku verejného obstarávania bolo zverejnených 38 765 oznámení, najviac ich bolo v mesiaci júl: 2 940. V zozname podnikateľov bolo k 31. decembru 2013 vedených 4696 subjektov, z toho 7,42% fyzických osôb.

Referencie

Externý odkaz 
 Domovská stránka úradu
 Štatistiky verejných obstarávaní

Ústredné orgány štátnej správy Slovenskej republiky
Rozpočtové organizácie na Slovensku
Organizácie založené v 1993
Úrady Slovenskej republiky